山居
作者：馮時行
朝代：宋

paragraphs: 溪带三弓地，山開一蓋天。
茅簷低沒霧，藤路細迷懸。
惡草翻新耨，獰彪突舊穿。
爭雞喧腷膊，靜鷺立攣拳。
翠著衣襟濕，嵐薰草樹鮮。
老夫甘廢棄，末路寄沈綿。
水出桃源俗，人來谷口賢。
心期如水冷，世事絕風傳。
瘠瘵高眠穩，疏慵入靜便。
酒缸開半熟，茶餠索新煎。
溫飽無餘事，安閒得剩年。
勝遊欣此始，妄想置從前。
出處非吾浪，乘除計亦全。
况因心地靜，粗了佛家緣。
零落餘生在，寧無火裏蓮。